**การทบทวนเอกสารตามประเด็นการจัดการความรู้ด้านการผลิตบัณฑิต**

**นิยามศัพท์**

กิจกรรมนักศึกษา หมายถึง กิจกรรมใดๆ ที่ทางมหาวิทยาลัยฯ จัดขึ้น เพื่อให้นักศึกษาได้เข้าไปมีส่วนร่วมซึ่งไม่เกี่ยวข้องกับกิจกรรมการเรียนการสอนโดยตรง โดยไม่มีหน่วยกิตและมีจุดมุ่งหมายเพื่อส่งเสริมพัฒนาการด้านบุคลิกภาพ ทัศนคติของนักศึกษา แบ่งออกเป็น 2 ประเภท คือ กิจกรรมเสริมหลักสูตร และกิจกรรมนอกหลักสูตร

กิจกรรมเสริมหลักสูตร หมายถึง กิจกรรมต่างๆ ที่นักศึกษาหรืออาจารย์ประจําวิชาร่วมกันจัดทําขึ้นเพื่อตอบสนอง เสริมการเรียนการสอนในวิชาต่างๆ

กิจกรรมนอกหลักสูตร หมายถึง กิจกรรมต่างๆ ที่คณะวิชา/ ศูนย์การศึกษา/ กองพัฒนานักศึกษา/ องค์การบริหารนักศึกษา/ สภานักศึกษา/ คณะวิชา หรือชมรมต่างๆ ร่วมกันจัดขึ้โดยเป็นกิจกรรมที่ไม่เกี่ยวกับกิจกรรมการเรียนการสอนในชั้นเรียนหรือหลักสูตรโดยตรง เป็นกิจกรรมที่ผู้เข้าร่วมจะมีโอกาสได้รับการพัฒนาสติปัญญา สังคม อารมณ์ ร่างกายและคุณธรรมจริยธรรมสอดคล้องกับคุณลักษณะบัณฑิตที่พึงประสงค์ ดังนี้

1. มีความรู้ความสามารถด้านวิชาการ มีทักษะในงานวิชาชีพ มีความสนใจใฝ่รู้สามารถนําความรู้เดิมและแสวงหาความรู้ใหม่มาบูรณาการเพื่อการพัฒนาวิชาชีพของตนได้อย่างต่อเนื่องและมีระบบ

2. มีความรอบรู้สามารถวิเคราะห์สังเคราะห์ข้อมูลสื่อสาร สามารถเลือกรับ เลือกปฏิเสธและมีเหตุผลในการเลือกใช้ข้อมูลข่าวสารในการดํารงชีพและการทํางานในวิชาชีพ ให้เจริญก้าวหน้าแบบค่อยเป็นค่อยไปด้วยความรอบคอบ

3. มีความสามารถในการติดต่อสื่อสาร มีความสามารถในกระบวนการแก้ปัญหา และการเลือกตัดสินใจอย่างมีวิจารณญาณ มีสมรรถนะสูงในการเป็นผู้นําและผู้ตามที่ดีทั้งในระดับวิชาชีพและในระดับสังคม มีความเข้มแข็ง และสามารถควบคุมอารมณ์ได้ดี

4. มีคุณธรรม จริยธรรม มีวินัยในตนเอง มีวินัยในการทํางาน รักและศรัทธาในวิชาชีพของตน สามารถสร้างสัมพันธภาพที่ดีและสามารถปฏิบัติงานร่วมกับผู้อื่นได้อย่างมีประสิทธิภาพ สามารถอยู่ในสังคมร่วมกับผู้อื่นได้อย่างมีความสุขบนพื้นฐานของความพอเพียง ความขยันหมั่นเพียร ความอดทน และความประหยัด เป็นผู้รู้รักสามัคคีและรู้จักการให้อภัย

5. มีความภาคภูมิในความเป็นไทย ความภาคภูมิในศิลปวัฒนธรรมและเอกลักษณ์ของชาติทั้งในระดับสถาบัน ระดับท้องถิ่น และระดับชาติมีความสามารถในการส่งเสริม เผยแพร่ และถ่ายทอดศิลปวัฒนธรรมสู่สาธารณะ ทั้งในประเทศ และต่างประเทศ

6. มีสุขภาพร่างกายแข็งแรง ออกกําลังกายสม่ําเสมอ ดูแลสุขภาพของตนเองอย่างเป็นประจํา

7. มีจิตใจที่เข้มแข็ง หนักแน่น มั่นใจ แน่วแน่ และมีสมาธิในการทํางาน มีทัศนคติเชิงบวกกับชีวิต การทํางาน ผู้ร่วมงาน และวัฒนธรรมองค์กร สามารถบริหารจัดการเวลาของตน แบ่งเวลาให้กับความสุขของชีวิต

8. ใช้ศิลปะ ดนตรีและวัฒนธรรมที่ดีงาน ในการผ่อนคลาย เพื่อการดํารงชีวิตอย่างมีความสุข

**แนวทางการจัดกิจกรรม**

1. กิจกรรมอาสาพัฒนาหรือบำเพ็ญประโยชน์ เป็นโครงการที่นักศึกษาจัดกิจกรรมในลักษณะไปอาสาพัฒนาหรือบําเพ็ญประโยชน์ต่อสังคม ชุมชน เพื่อเพิ่มพูนความรู้ ทักษะ (ด้านวิชาการ วิชาชีพ วิชาชีวิต) เรียนรู้ ใฝ่รู้ ตลอดชีวิต มีสติปัญญาและวิจารณญาณ มีวิธีคิดอย่างเป็นระบบ และสามารถแก้ไขปัญหาได้ และได้รับประสบการณ์จากการปฏิบัติงานเพื่อเสริมเติมเต็มให้เป็นคนที่สมบูรณ์พร้อมในทุกด้าน

2. กิจกรรมศิลปวัฒนธรรมและภูมิปัญญาท้องถิ่น เป็นโครงการที่มีวัตถุประสงค์เพื่อทํานุบํารุงศิลปะ วัฒนธรรมและภูมิปัญญาท้องถิ่นด้วยการอนุรักษ์ ส่งเสริม เผยแพร่ ปลูกฝังค่านิยม ความภูมิใจ แลกเปลี่ยนศิลปวัฒนธรรม ขนบธรรมเนียมประเพณีไทย มีจิตสํานึกและภาคภูมิใจในความเป็นไทย สามารถใช้ภูมิปัญญาไทยในการพัฒนาประเทศ ตระหนักในคุณค่าศิลปวัฒนธรรมและภูมิปัญญาท้องถิ่น

3. กิจกรรมเสริมสร้างและปลูกฝังคุณธรรม จริยธรรม และค่านิยมที่ถูกต้อง เป็นโครงการที่มีวัตถุประสงค์เพื่อปลูกฝังและเสริมสร้างค่านิยมี่่ถูกต้องดีงาม มีคุณธรรม จริยธรรม ความเอื้ออาทร มีวินัย ความรับผิดชอบ การเป็นผู้นําให้เกิดขึ้นในตัวนิสิตนักศึกษา เพื่อสามารถใช้ชีวิตอยู่ในสังคมอย่างมีความสุข

4. กิจกรรมสัมมนาเพื่อพัฒนารูปแบบกิจกรรมการเสรมสร้างและพัฒนาศักยภาพนักศึกษา เป็นโครงการที่มีวัตถุประสงค์เพื่อการพัฒนารูปแบบการดําเนินงานกิจกรรมนักศึกษาของแต่ละสถาบันให้บรรลุวัตถุประสงค์

**ขั้นตอนการเขียนโครงการ/กิจกรรม**

1. ชื่อหน่วยงาน องค์กรที่รับผิดชอบโครงการ คือ ชุมนุม ชมรม หรือกลุ่มกิจกรรมใดๆ ซึ่งเป็นผู้ดูแลรับผิดชอบโครงการ หากเวลามีปัญหา หรือมีการติดต่อจากบุคคล/องค์กรภายนอก สามารถติดตามและตรวจสอบได้

2. ชื่อโครงการหรือกิจกรรม ชื่อโครงการ เป็นสิ่งสําคัญในการเขียนโครงการ ชื่อโครงการจะเป็นตัวบอกให้เราได้ทราบว่าจะทําโครงการประเภทไหน สามารถจูงใจผู้ที่จะเข้าร่วมโครงการได้อย่างมาก หรือบางครั้งก็ใช้ชื่อสถานที่เป็นชื่อโครงการ ซึ่งจะทําให้เกิดความสอดคล้องกับวัตถุประสงค์ของโครงการด้วย ดังนั้นนักศึกษาควรตั้งชื่อโครงการให้เหมาะสม

3. หลักการและเหตุผล ต้องเขียนปัญหา /อุปสรรค ในการทำโครงการผานมา หรือการจัดโครงการที่มี

ลักษณะคลายกันไว้ในย่อหน้าแรก หลักการและเหตุผล คือการวิเคราะห์ข้อเท็จจริงของสภาพปัญหา หรือความจําเป็นในการริเริ่มจัดทําโครงการดังกล่าวขึ้นมา และสามารถอธิบายรายละเอียดหรือข้อเท็จจริงเชื่อมโยงให้เห็นความสําคัญของประโยชน์ต่าง ๆ ที่จะได้รับจากโครงการนี้โดยต้องให้เหตุผลอย่างชัดเจนว่าทําไมต้องทําโครงการนี้และโครงการนี้ทําแล้วได้อะไร และหากไม่ทําจะเกิดผลเสียอย่างไร

4. วัตถุประสงค์ของโครงการ/กิจกรรม โดยเขียนแล้วต้องวัดได้ วัตถุประสงค์คือการกําหนดเป้าหมายปลายทางที่ต้องการให้เกิดจากการดําเนินโครงการ ควรเขียนให้ชัดเจน เข้าใจง่าย โดยบอกว่าเมื่อได้ดําเนินการตามโครงการเสร็จสิ้นไปแล้วจะเกิดอะไรบ้าง โดยจะเขียนให้สอดคล้องกับชื่อโครงการ หลักการและเหตุผล สิ่งที่เกิดขึ้นนั้นจะต้องวัดผลและปฏิบัติได้หากมีวัตถุประสงค์หลายประเด็นให้ระบุเป็นข้อๆ และควรให้กระชับ

5. วิธีการดําเนินการโครงการ/ กิจกรรม ลักษณะการปฏิบัติงาน คือวิธีการที่จะช่วยให้งานบรรลุวัตถุประสงค์อาจเป็นการกําหนดแผนหรือกิจกรรมที่ต้องทำให้ชัดเจนเรียงตามลําดับก่อนหลัง โดยเริ่มตั้งแต่เสนอโครงการไปจนถึงขั้นตอนสุดท้ายของโครงการเพื่อให้ผู้ปฏิบัติสามารถดําเนินงานได้อย่างถูกต้องและต่อเนื่อง ตามวงจร PDCA

6. ระยะเวลาการดําเนินการ คือการกําหนดช่วงเวลาของการปฏิบัติโครงการตั้งแต่เริ่มต้น จนสิ้นสุดโครงการ บางโครงการอาจจะปฏิบัติงานแค่วันเดียว หรือบางโครงการอาจจะใช้เวลาหลายวันก็ได้ แล้วแต่เราจะกําหนด ทั้งนี้ต้องระวังด้วยว่าเวลาที่ใช้หลายวันก็จะมีผลกระทบต่องบประมาณที่มีจำกัด

7. สถานที่ดำเนินการ คือสถานที่ที่ใช้ในการปฏิบัติงานตามโครงการซึ่งควรระบุให้ชัดเจน และเจาะจงจะได้ทราบว่ามีการปฏิบัติงาน ณ ที่ใดหากไปปฏิบัติงาน ณ ต่างจังหวัดก็ควรระบุหมู่บ้าน ตําบล อําเภอ จังหวัด ให้ละเอียดชัดเจนเพราะพื้นที่ในแต่ละท้องถิ่นนั้นกว้างและอยู่ห่างไกลกัน บางครั้งการคมนาคมไม่สะดวก และควรทําแผนที่แนบไว้ด้วยเพื่อง่ายต่อการเดินทางสําหรับผู้ที่ต้องการเดินทางสมทบ

8. ผู้เข้าร่วมโครงการ ต้องกําหนดจํานวนผู้เข้าร่วมโครงการว่ามีกี่คน เป็นใครบ้าง มาจากไหน เพื่อที่จะได้แบ่งแยกหน้าที่ว่าใครจะทําส่วนไหน ครอบคลุมการปฏิบัติงานหรือไม่ โดยระบุจำนวนให้ชัดเจน

9. งบประมาณ ระบุหน่วยงานที่สนับสนุนงบประมาณ และวงเงินที่ได้รับ

10. ผลที่คาดว่าจะได้รับ เป็นการคาดหวังถึงผลของการดําเนินงานตามโครงการเมื่อเราได้ดําเนินงานไปจนเสร็จสิ้นโครงการแล้ว ดูว่าใครได้ประโยชน์มากน้อยตรงตามวัตถุประสงค์ที่กําหนดไว้หรือไม่

11. วิธีการประเมินผลโครงการ/ กิจกรรม เมื่อโครงการดําเนินการเสร็จสิ้นต้องมีการประเมินผลเพื่อหาข้อสรุปว่าการดําเนินการนั้นบรรลุวัตถุประสงค์ที่ได้กําหนดไว้เพียงใด มีปัญหาหรืออุปสรรคหรือไม่ เพื่อนําข้อมูลเหล่านั้นมาปรับปรุงในการจัดโครงการในครั้งต่อๆ ไป

12. กําหนดตัวบ่งชี้วัดความสําเร็จของโครงการ/ กิจกรรม และเกณฑ์การประเมิน

13. ชื่อและตําแหน่งผู้เสนอโครงการ

14. อาจารย์ที่ปรึกษาโครงการ

15. ชื่อและตําแหน่งผู้อนุมัติโครงการ

16. วัน เดือน ปี ที่อนุมัตัิโครงการ

**งานวิจัยที่เกี่ยวข้อง**

วลัยทิพย์ เปรมทวีธนโชต (2557) ได้ทำการศึกษาลักษณะของการมีส่วนร่วมในกิจกรรมนักศึกษากับคุณลักษณะด้านจิตอาสาของนิสิตนักศึกษา โดยทำการเก็บข้อมูลกลุ่มตัวอย่างคือนิสิตนักศึกษาที่กำลังศึกษาอยู่ในระดับปริญญาตรี ในปีการศึกษา 2556 ภาคเรียนที่ 2 จากมหาวิทยาลัยของรัฐในจังหวัดนครปฐม 4 แห่งด้วยแบบสอบถามและแบบสัมภาษณ์เชิงลึก รวมทั้งสิ้น 398 คน ทำการสุ่มกลุ่มตัวอย่างโดยวิธีการสุ่มแบบหลายขั้นตอน และเก็บข้อมูลเชิงคุณภาพจากกลุ่มตัวอย่างคือ ประธานและเลขานุการจากชมรม 4 ประเภท รวมทั้งสิ้น 8 คน โดยสุ่มกลุ่มตัวอย่างแบบเจาะจง ผลการศึกษาพบว่าระดับการมีส่วนร่วมในกิจกรรมนักศึกษา และระดับคุณลักษณะด้านจิตอาสาโดยรวมอยู่ในระดับปานกลาง และมีข้อเสนอแนะว่าการมีส่วนร่วมในกิจกรรมนักศึกษาอย่างจริงจังในลักษณะที่มีการทุ่มเทแรงกายแรงใจ การเข้าไปมีส่วนร่วมในการคิด การแก้ไข การพัฒนา และการลงมือปฏิบัติจริง จะทำให้เกิดการพัฒนาคุณลักษณะจิตอาสามากขึ้นได้

รุ่งอรุณ พรเจริญ และคณะ (2560) ทำการศึกษาความพึงพอใจของนักศึกษาชั้นปีที่ 1 ที่มีต่อการจัดกิจกรรมนักศึกษามหาวิทยาลัยเทคโนโลยีราชมงคลพระนครวารสารบัณฑิตศึกษา มหาวิทยาลัยราชภัฏวไลยอลงกรณ์ในพระบรมราชูปถัมภ์ โดยมีวัตถุประสงค์เพื่อศึกษาและเปรียบเทียบความพึงพอใจของนักศึกษาชั้นปีที่ 1ที่มีต่อการจัดกิจกรรมนักศึกษา 4 ด้าน ได้แก่ ด้านกระบวนการจัดกิจกรรมนักศึกษา ด้านเจ้าหน้าที่/วิทยากร ด้านสิ่งอำนวยความสะดวก และด้านคุณภาพของกิจกรรมนักศึกษา โดยใช้กลุ่มตัวอย่างได้แก่ นักศึกษาชั้นปีที่ 1 มหาวิทยาลัยเทคโนโลยีราชมงคลพระนคร จาก 9 คณะวิชา จำนวน 355 คน ทำการเก็บข้อมูลโดยการสุ่มตัวอย่างแบบชั้นภูมิ ด้วยแบบสอบถามแบบมาตราส่วนประมาณค่า 5 ระดับ ผลการวิจัยโดยรวมพบว่ากลุ่มตัวอย่างมีความพึงพอใจต่อการจัดกิจกรรมนักศึกษาในแต่ละด้านอยู่ในระดับมาก

ศักดา ตั้งตระกูล และคณะ (2560) ทำการศึกษาทัศนคติของนักศึกษาต่อการเข้าร่วมกิจกรรมนักศึกษา ณ วิทยาลัยธาตุพนม มหาวิทยาลัยนครพนม โดยมีวัตถุประสงค์เพื่อศึกษาและเปรียบเทียบทัศนคติของนักศึกษาต่อการเข้าร่วมกิจกรรมนักศึกษา โดยใช้กลุ่มตัวอย่างได้แก่นักศึกษาระดับประกาศนียบัตรวิชาชีพ ระดับประกาศนียบัตรวิชาชีพชั้นสูง และระดับปริญญาตรี จำนวน 284 คน ทำการกำหนดขนาดของกลุ่มตัวอย่างโดยใช้สูตร Taro Yamane และใช้แบบสอบถามชนิดมาตรส่วนประมาณค่า 5 ระดับ ในการเก็บรวบรวมข้อมูล ผลการศึกษาพบว่านักศึกษามีทัศนคติต่อการเข้าร่วมกิจกรรมนักศึกษาโดยรวมอยู่ในระดับมาก และมีข้อเสนอแนะที่เป็นประโยชน์ต่องานกิจการนักศึกษาที่สรุปได้ คือ ควรมีการดำเนินการจัดกิจกรรมนักศึกษาของสโมสรอย่างต่อเนื่องและสม่ำเสมอ โดยเฉพาะกิจกรรมที่ส่งเสริมให้นักศึกษาได้สืบสานศิลปวัฒนธรรมของชาติสู่สังคม และกิจกรรมช่วยปลูกฝังจิตสำนึกที่ดีต่อการทำนุบำรุงศิลปวัฒนธรรม

**แหล่งที่มาของข้อมูล**

คณะวิศวกรรมศาสตร์ มหาวิทยาลัยราชธานี. 2554. คู่มือการจัดกิจกรรมด้านกิจการนักศึกษาและทำนุบำรุง

ศิลปะและวัฒนธรรม. คณะวิศวกรรมศาสตร์ มหาวิทยาลัยราชธานี.

(สืบค้นจาก [http://eng.rtu.ac.th/files/Maac.pdf เมื่อ 3 ตุลาคม 2560](http://eng.rtu.ac.th/files/Maac.pdf%20เมื่อ%203%20ตุลาคม%202560))

รุ่งอรุณ พรเจริญ นุชนารถ ผ่องพุฒิ และทรงสิริ วิชิรานนท์. 2560. ความพึงพอใจของนักศึกษาชั้นปีที่ 1 ที่มีต่อ

การจัดกิจกรรมนักศึกษามหาวิทยาลัยเทคโนโลยีราชมงคลพระนครวารสารบัณฑิตศึกษา มหาวิทยาลัยราชภัฏวไลยอลงกรณ์ในพระบรมราชูปถัมภ์. 11(2) : 130-141.

วลัยทิพย์ เปรมทวีธนโชต. 2557. การศึกษาลักษณะของการมีส่วนร่วมในกิจกรรมนักศึกษากับคุณลักษณะด้าน

จิตอาสาของนิสิตนักศึกษา. Veridian E-Journal. 7(3) : 819-833.

ศักดา ตั้งตระกูล วราพร บัวพรม และปรางทิพย์ เสยกระโทก. 2560. ทัศนคติของนักศึกษาต่อการเข้าร่วม

กิจกรรมนักศึกษา วิทยาลัยธาตุพนม มหาวิทยาลัยนครพนม. รายงานสืบเนื่องการประชุมสัมมนาวิชาการการน เสนอผลงานวิจัยระดับชาติ เครือข่ายบัณฑิตศึกษา มหาวิทยาลัยราชภัฏภาคเหนือ

ครั้งที่ 17, 21 กรกฎาคม 2560 ณ ศูนย์วัฒนธรรมภาคเหนือตอนล่าง วังจันทน์ริเวอร์วิว มหาวิทยาลัยราชภัฏพิบูลสงคราม จังหวัดพิษณุโลก.